RO
10.8.2022
Jurnalul Oficial al Uniunii Europene
L 208/5
REGULAMENTUL DE PUNERE ÎN APLICARE (UE) 2022/1387 AL COMISIEI din 9 august 2022 de modificare a Regulamentului de punere în aplicare (UE) 2022/58 de instituire a unei taxe antidumping definitive asupra importurilor de anumite produse laminate plate din oțeluri cu siliciu numite „magnetice” cu grăunți orientați, originare din Republica Populară Chineză, Japonia, Republica Coreea, Federația Rusă și Statele Unite ale Americii, ca urmare a unei reexaminări efectuate în perspectiva expirării măsurilor, în temeiul articolului 11 alineatul (2) din Regulamentul (UE) 2016/1036 al Parlamentului European și al Consiliului
COMISIA EUROPEANĂ,
având în vedere Tratatul privind funcționarea Uniunii Europene, având în vedere Regulamentul (UE) 2016/1036 al Parlamentului European și al Consiliului din 8 iunie 2016 privind protecția împotriva importurilor care fac obiectul unui dumping din partea țărilor care nu sunt membre ale Uniunii Europene (1), în special articolul 14 alineatul (1), întrucât: (1)
Importurile de anumite produse laminate plate din oțeluri cu siliciu numite „magnetice” cu grăunți orientați (denumite în continuare „GOES”) originare din Republica Populară Chineză, Japonia, Republica Coreea, Federația Rusă și Statele Unite ale Americii fac obiectul unei taxe antidumping definitive, instituită prin Regulamentul de punere în aplicare (UE) 2022/58 al Comisiei (2).
(2)
La 7 iulie 2021, AK Steel Corporation (denumită în continuare „solicitantul”), cod adițional TARIC (3) C044, o societate situată în Statele Unite ale Americii (denumite în continuare „SUA”), ale cărei exporturi către Uniune de GOES sunt supuse taxei antidumping ad valorem de 22 %, a informat Comisia că și-a schimbat denumirea în „Cleveland-Cliffs Steel Corporation” cu sediul în Ohio, SUA.
(3)
Societatea a solicitat Comisiei să confirme că schimbarea denumirii nu afectează dreptul societății de a beneficia de taxa antidumping individuală aplicată societății cunoscute sub denumirea sa anterioară.
(4)
Comisia a invitat societatea să furnizeze un răspuns la un chestionar, care a fost transmis la 20 august 2021.
La 3 ianuarie 2022 au fost furnizate clarificări suplimentare.
(5)
Comisia a examinat informațiile furnizate și a concluzionat că schimbarea denumirii a fost înregistrată în mod corespunzător la autoritățile competente și nu a avut ca rezultat nicio nouă relație cu alte grupuri de societăți care nu au fost investigate de Comisie.
(6)
Comisia a evaluat, printre altele, următoarele documente justificative furnizate de solicitant: certificatul de modificare, certificatele de înregistrare a societății și situațiile financiare auditate.
Industria din Uniune a fost consultată cu privire la solicitare, dar nu a prezentat observații.
(7)
În consecință, această schimbare a denumirii nu afectează constatările din Regulamentul de punere în aplicare (UE) 2022/58 și, în special, taxa antidumping ad valorem aplicabilă.
(8)
Schimbarea denumirii ar trebui să intre în vigoare de la data la care societatea a informat Comisia că și-a schimbat denumirea (astfel cum se indică în considerentul 2 de mai sus).
(9)
Având în vedere aspectele prezentate în considerentele de mai sus, Comisia a estimat că este adecvat să modifice Regulamentul de punere în aplicare (UE) 2022/58 pentru a reflecta schimbarea denumirii societății căreia i-a fost atribuit anterior codul adițional TARIC C044.
(1) JO L 176, 30.6.2016, p. 21.
(2) Regulamentul de punere în aplicare (UE) 2022/58 al Comisiei din 14 ianuarie 2022 de instituire a unei taxe antidumping definitive asupra importurilor de anumite produse laminate plate din oțeluri cu siliciu numite „magnetice” cu grăunți orientați, originare din Republica Populară Chineză, Japonia, Republica Coreea, Federația Rusă și Statele Unite ale Americii, ca urmare a unei reexaminări efectuate în perspectiva expirării măsurilor, în temeiul articolului 11 alineatul (2) din Regulamentul (UE) 2016/1036 al Parlamentului European și al Consiliului (JO L 10, 17.1.2022, p. 17).
(3) Tariful Integrat al Uniunii Europene.